**Refugiu**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ești cea mai dulce alinare,

Cu tine-adorm și mă trezesc,

Fără subtila ta savoare,

Nici îngerii nu-mi mai zâmbesc.

Am scris poeme pe o rază

Și-am plâns pe versuri de rondel,

Destinului m-am dat în pază,

Rememorând câte-un pastel.

În tine mi-am găsit refugiul,

Mă-nalți când, lent, mă prăbușesc,

Sau mă salvezi din naufragiul

În valuri aspre, ce-mi lovesc

Însinguratele crâmpeie

Din sufletul de împrumut,

Abandonat azi pe-o alee

A vidului necunoscut.

M-alinți, mă cerți... Mă redescopăr,

Urmându-ți pașii, zi de zi.

Cu vălul muzei mă acopăr,

Pierzându-mă în reverii.

Și-n ceasul care o să vie,

Tu-mi vei fi leagăn, cer sau scut,

Lumină blândă – poezie,

Ești zborul meu spre absolut!